ToekomsVenster: ’n Groot toeloop van mense na Jesus toeFoto: Ben White/Unsplash.com Jesus het toe met sy dissipels teruggegaan na die see toe. ‘n Menigte mense het van Galilea af agter Hom aan gegaan. Ook van Judea af, en uit Jerusalem en van Idumea en van oorkant die Jordaan en van rondom Tirus en Sidon af, het daar baie mense na Hom toe gekom toe hulle hoor wat Hy alles doen. – Lees Markus 3:7 Die onweerstaanbare krag van God se teenwoordigheid. Gaan vertel vir Johannes wat julle sien en ervaar, sê Jesus vir die dissipels wanneer Johannes verneem of Jesus inderdaad die Een is. “Lammes sien, dowes hoor, melaatses word gereinig, dooies word opgewek, besetenes word bevry en die Evangelie word aan mense verkondig”. Merktekens van God se nuwe hoofstuk in sy op weg wees met die mens. Wat die wet onmagtig was en is om te doen, doen Jesus. Hy leef die wet in die kragveld van die Gees. Hy voltooi en vervul die wet. Die wet is goed, dis wat mense daarvan gemaak het en steeds maak wat die probleem is. Hoe beleef jy Jesus se teenwoordigheid? Daar is wonderlike verhale van herlewing in die geskiedenis van die kerk ook in Suid-Afrika. Die herlewing van 1860 spoor ons aan om God te vertrou vir ŉ nuwe tyd van geestelike ontwaking en lewe. In sulke tye gebeur waarvan ons hier lees. Mense stroom na Jesus. Hulle kom van oral. Hulle ontsien geen moeite nie. Hulle soek die teenwoordigheid van God op. Die kerkbanke staan nie meer leeg nie, die lofliedere weerklink, die vrug van veranderde lewens tree na vore. Siekes word versorg en armes word gevoed. Inisiatief word aan die dag gelê om van hierdie wêreld ŉ beter plek te maak. Die vrug van die bekering is geil en ryp op die land. Het jy al gebid vir herlewing? Kan jy massas mense jouself voorstel wat vroegdag by die kerk aankom omdat hulle wil seker maak dat daar plek in die gebou is? Ons luister weer na die Skriflesing. Begin verlang na ŉ nuwe aanraking van God deur Sy Gees. Bid die woorde van die Psalmdigter. “Here ons het gehoor. Doen dit weer. Doen dit weer”.